አቶ ልደቱ አያሌው ከወራት እስር በኋላ በ30 ሺህ ብር ዋስትና ተፈቱ
ፖለቲከኛው አቶ ልደቱ አያሌው ከአምስት ወራት አስር በኋላ በገንዘብ ዋስትና ከአስር መውጣታቸውን የኢትዮጵኣዊያን ዲሞክራሲያዊ ፓርቲ ሊቀመንበር አቶ አዳነ ታደሰ ለቢቢሲ ተናገሩ።  አቶ ልደቱ በ30 ሺህ ብር ዋስትና ተፈተው ለወራት ፍርድ ቤት ያመላለሳቸውን ጉዳያቸውን ከውጪ ሆነው እንዲከታተሉ የወሰነው የኦሮሚያ ጠቅላይ ፍርድ ቤት የምሥራቅ ሸዋ ችሎት መሆኑን ጠበቃቸው አቶ አብዱል ጀባር ለቢቢሲ አረጋግጠዋል። ከአቶ ልደቱ ጠበቆች መካከል አንዱ የሆኑት አቶ አብዱልጀባር ሁሴን እንደተናገሩት፤ የኦሮሚያ ጠቅላይ ፍርድ ቤት የምሥራቅ ሸዋ ችሎት ዛሬ በዋለው ችሎት አቶ ልደቱ በ30 ሺህ ብር ዋስትና ጉዳያቸውን ከውጪ ሆነው እንዲከታተሉ ፈቅዷል። የአቶ ልደቱ ፓርቲ የኢትዮጵያ ዴሞክራሲያዊ ፓርቲ (ኢዴፓ) ፕሬዚዳንት አቶ አዳነ ታደሰ ለዋስትና የተጠየቀውን ገንዘብ በመክፈል አስፈላጊውን ሁኔታ አሟልተው ከሰዓት በኋላ ከአስር መውጣታቸውን ለቢቢሲ ተናግረዋል። ፍርድ ቤቱ ከዚህ ቀደም አቶ ልደቱ ላይ "ሕገ-መንግሥቱን እና ሕገ-መንግሥታዊ ሥርዓቱን መናድ" በሚል የቀረበባቸው ክስ እንዲሻሻል ባዘዘው መሠረት ዐቃቤ ሕግ የተሻሻለውን ክስ ለፍርድ ቤት አቅርበዋል ብለዋል። "የተሻሻለውን ክስ ዐቃቤ ሕግ አቅርቦ ነበር። እኛም በቀረበው ክስ ላይ መቃወሚያ አሰምተን፤ አቶ ልደቱ የዋስትና መብታቸው እንዲከበር ፍርድ ቤቱን ጠየቅን" ብለዋል አቶ አብዱልጀባር። በዚህም መሠረት ፍርድ ቤቱ አቶ ልደቱ በ30 ሺህ ብር ዋስትና ከእስር ተለቀው ጉዳያቸውን ከውጪ ሆነው እንዲከታተሉ መበየኑን ተናግረዋል። ዐቃቤ ሕግ በዋስትና መብቱ ላይ መቃወሚያ የለንም ማለታቸውን ጠበቃው አብዱልጀባር ሁሴን ለቢቢሲ ተናግረዋል። አቶ ልደቱ ከወራት በፊት በተመሳሳይ በ100 ሺህ ብር የዋስትና መስያዣ ከእስር እንዲወጡ በፍርድ ቤት እንዲወጡ ቢታዘዝም ጉዳዩ በእንጥልጥል ቆይቷል።  የአርቲስት ሃጫሉ ሁንዴሳ ግድያን ተከትሎ በቢሾፍቱ ከተማ የተፈጠረውን ሁከት በማነሳሳት፣ በመምራትና በገንዘብ መደገፍ በሚል ወንጀል ተጠርጥረው ነበር አቶ ልደቱ በቁጥጥር ሥር መዋላቸው ይታወሳል።  የአቶ ልደቱ አያሌው ጉዳያቸውን ሲያይ የነበረው ፍርድ ቤት "ሁከት በማነሳሳት፣ መምራትና በገንዘብ መደገፍ" የሚለውን ክስ ከዘጋው በኋላ "ያልተፈቀደ የጦር መሳሪያ መያዝ" የሚል ሌላ ክስ ተመስርቶባቸው ነበር። ይህም ክስ ውድቅ ከተደረገ በኋላ፤ "ሕገ-መንግሥቱን እና ሕገ-መንግሥታዊ ሥርዓቱን መናድ" የሚል አዲስ ክስ ተመስርቶባቸዋል። ። የአቶ ልደቱን ጉዳይ ከዚህ በፊት ሲያይ የነበረው በቢሾፍቱ ከተማ ይገኝ ከነበረው ፍርድ ቤት በመውጣት ጉዳያቸው አዳማ ከተማ በሚገኝ ፍርድ ቤት ሲታይ ቆይቷል።አቶ ልደቱ ኢዴፓን ከመሰሩቱ ፖለቲከኞች መካከል አንዱ ሲሆኑ በ1997 ዓ.ም ምርጫ ወቅት ከፍተኛ ተጽእኖን ፈጥሮ ከነበረው ቅንጅት ውስጥም ጉልህ ሚና ከነበራቸው ሰዎች መካከል አንዱ እንደሆኑ ይታወቃል።  